President-thimmi Biden: Trump nih a Sungh a Cohlan Lomi Hi "Ningzak Asi" | THE CHIN EXPRESS\nPresident-thimmi Biden: Trump nih a Sungh a Cohlan Lomi Hi “Ningzak Asi”\nUS President Donald Trump nih a sungh a cohlan lomi hi “ningzak asi” tiah US President-thimmi Joe Biden nih a chim.\n“A sungh a cohlan lomi hi ningzak a si. Amah min chiatnak lehlam asi. Nain, hnu ahcun Republicans pawl nih an sunghmi an cohlan te ko lai ti ka zumh,” tiah President-thimmi Biden nih Delaware ah thawngla pawl sinah a chim.\n“Trump acozah nih nawlngeihnak pek a kan timh lomi hi zeihmanh a kan dawn lo, kan lak khawh ṭhiam ko lai.\n“A piat tein chim ko ahcun, aa chan lenmi hi zeihmanh santlai lo. A duh/lo zongah kan chuah ko lai,” ati.\nTrump Acozah nih Nawlngeihnak Pek Rian a Thok Duh Lo\nPresident-thimmi sinah nawlngeihnak pek rian a thoktu zung cu General Services Administration (GSA) asi. GSA lutlai cu Trump nih a khenhmi Republican party member nu Emily W. Murphy asi.\nGSA lutlai Emily W. Murphy nih cun president-thimmi Joe Biden sinah nawlngeihnak pek rian a thok duh lo. Upadi ning ahcun, GSA zung nih “Joe Biden hi president-thimmi asi” tiin cathanh chuah in president ṭuan dingin i timhtuahnak caah $6.3 million pek ding asi.\nNain, Trump nih a chak tlaihmi GSA lutlai nu Emily W. Murphy nih “Biden cu president-thimmi asi” tiin cathanh a chuah duh lo i president ṭuan dingin i timhtuahnak tangka $6.3 million zong a pe duh lo.\nCun, Biden team cu rampi cozah zung (federal agency) pawl he zong a pehtlaih ter duh hna lo pinah, ni fatin president sungṭhoh thawngthanhnak zongah a tel ter duh hna lo.\nUS ahcun January 20 (Zarhpini asi cun January 21) ah president-thimmi sinah nawlngeihnak pek peng asi. Nain, nawlngeihnak pek an si ni bakin rianṭuan an thiam colhnak hnga, thim an si cangka in rampi cozah zung pawl he pehtlaihter le president sungṭhoh thawngthanhnak ah tel ter colh an si.\nBiden nih, “ni fatin sungṭhoh nih president thawngthanhnak ah kan i tel khawh ahcun a ṭhahnem tuk hnga, nain a poi tuk si hlei lo,” ati.\n“President ṭuan dingin i timhtuahnak tangka zong a kan pek duh lo caah kanmah chawva le thazaang tein kan i tim ko. Cucaah, Trump nih a sungh a cohlan duh lomi le nawlngeihnak pek a thok duh lomi hi kan caah dawntu asi lo,” a ti.\nBiden nih a tei ti cu a fiang taktak rih lo hme cu?\nMah bia hi Trump ṭanhtu pawl nih an chimmi asi, nain a sungh a cohlang duh lomi Trump bia lila an i cawnmi si. Anmah Republican party member tampi hmanh nih Trump an bawm duh ti lo.\n“Biden nih a tei timi cu official asi rih lopi” an ti. A hmaan ko, official asi rih lo. Teinak caah a herhmi Thimtu Upa (Electoral College) mee 270 leng a ngah cang caah media nih “a tei cang” tiin an thanhmi lawng asi rih.\nNain, US ahcun official asi hlan in media nih an thanhmi hi cohlan pengmi asi ko.\n2016 zongah Trump nih Hillary Clinton a tei tiin media nih thim zaan deilei ah an thanh i mah cangka in Hillary Clinton nih Trump cu phone a chawnh i “Congratulation (kaan lawmhpi) …” ati colh ko.\nA thaizing November 9 ah President Obama nih TV bakin Trump lawmhpinak bia a chim colh ve i mah ni bak cun GSA nih Trump sinah nawlngeihnak pek rian a thok colh ko. Mah lio hin state tampi ah mee an rel dih naisai rih lo i official asi rih lo, atu bantuk hi si ko.\nThim hlan cun Democratic party in Hillary Clinton le President Obama nih hehchet tiah Trump an phomh ko. Trump zong nih a phomh chih len ve hna, nain media nih teitu an thanh hnu cun ṭha tein Trump (Republican party) an lawmhpi i nawlngeihnak pek an thok colh.\nTutan hi cu Trump bon lo deuh khi si.\nTrump nih Michigan state mee rel kong tazacuaimi a sung – hmet law rel khawh asi.\nVawlei cung mirum bik 2nak Pu Bill Gates nih US President-thimmi Joe Biden a lawmhpi